SKRIFTLIG FORESPØRGSEL E-1376/02

af Michael Cashman (PSE) til Kommissionen

(14. maj 2002)

Om: Elektromagnetiske felter

Kan Kommissionen bekræfte, at de europæiske konformitetsnormer for basisstationer forventes offentliggjort i juli 2002 og forsikre, at denne tidsplan vil bliver overholdt? Kan Kommissionen bekræfte, at der i normerne for fastlæggelse af betingelser for opsætningen af antenner vil blive taget hensyn til andre eksisterende anlæg og emissioner herfra?

Svar afgivet på Kommissionens vegne af Erkki Liikanen

(28. juni 2002)

Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1) (herefter benævnt direktivet om radio- og teleterminaludstyr), hvori er fastsat bestemmelser om radioudstyr (herunder mobiltelefonmaster), forpligter producenterne til at sørge for, at udstyret er sikkert.

I henhold til direktivets artikel 3, stk. 1, litra a), har producenter bl.a. en generel forpligtelse til at beskytte brugeren og enhver anden person mod sundhedsmæssige risici i forbindelse med radioudstyr, som anvendes til det formål, det er bestemt til. Artikel 7, stk. 2, i samme direktiv giver nationale myndigheder mulighed for at fastsætte begrænsninger for den påtænkte anvendelse af radioudstyr for at beskytte folkesundheden. Disse begrænsninger kan bl.a. være minimumsafstande mellem telefonmaster og befolkede områder.

I Rådets henstilling 1999/519/EF af 12. juli 1999(2) gives der retningslinjer vedrørende de sikkerhedsregler, der skal overholdes. I denne henstilling opfordres medlemsstaterne til at begrænse befolkningens eksponering for elektromagnetiske felter på mellem 0 Hz og 300 GHz til bestemte niveauer. Basisrestriktioner og referenceniveauer i henstillingen har til formål at sikre, at brugerne får et højt beskyttelsesniveau mod potentielle akutte og langsigtede virkninger af ikke-ioniserende stråling fra radioudstyr.

Kommissionen har ved mandat M/305 anmodet de europæiske standardiseringsorganisationer om at sikre, at udstyr, der markedsføres og/eller tages i brug, er i overensstemmelse med direktivet om radio- og teleterminaludstyr. Den Europæiske Komité for Elektroteknisk Standardisering (Cenelec) har imødekommet denne anmodning og medtaget en række standarder for basisstationer i sit arbejdsprogram.

Cenelec udvikler bl.a. følgende standarder:

- Harmoniserede standarder vedrørende markedsføring af basisstationer. Disse standarder sikrer ensartede krav til disse produkter i Fællesskabet. De sikrer, at en basisstation, der opsættes separat, ikke eksponerer offentligheden (eller arbejdstagerne) for højere niveauer end dem, som Rådet har anbefalet, eller som på anden måde er fastsat ved lov. Denne standard blev endeligt vedtaget ved afstemning den 24. maj 2002.

- En harmoniseret standard vedrørende ibrugtagning af basisstationer i tilfælde, hvor der også er andre eksponeringskilder. Ved hjælp af denne standard vil netoperatøren kunne afgøre, i hvilket omfang sikkerhedszonen omkring basisstationen skal udvides af hensyn til andre eksponeringskilder. Det tekniske udkast til denne standard vil foreligge i september 2002, hvorefter det vil tage ca. seks måneder, inden den kan vedtages.

- En harmoniseret standard for in-situ måling af eksponeringsniveauer. Det tekniske arbejde i forbindelse med denne standard, der vil udgøre en harmoniseret metode til måling af den reelle eksponering i marken, skal gøres færdigt inden udgangen af 2002. Denne standard vil primært blive anvendt af offentlige myndigheder til at give borgere, der er ønsker oplysninger om eksponeringsniveauet i deres hjem, på arbejdspladsen osv., et præcist svar.

- Det ærede parlamentmedlems opmærksomhed henledes ligeledes på udtalelsen fra Den Videnskabelige Komité for Toksicitet, Økotoksicitet og Miljø afgivet på opfordring af Kommissionen i hvilken den bekræftede de af Rådet anbefalede maksimumsgrænser. Denne udtalelse findes på webstedet Europa(3).

(1) EFT L 91 af 7.4.1999.

(2) EFT L 199 af 30.7.1999.

(3) Rapport om gennemførelsen af Rådets henstilling om begrænsning af befolkningens eksponering for elektromagnetiske felter (0 Hz-300 GHz), jf. http://europa.eu.int/comm/food/fs/sc/sct/outcome_en.html.